פעילי עצמה יהודית הודיעו כי יפגינו מחר מול מסגד פרוק בעיר, גם ללא אישור משטרתי: "ננצל את תקדים אלדד יניב, נגיע לעיר ונפגין נגד שונאי ישראל"
פעילי עצמה יהודית הודיעו כי יגיעו מחר (שלישי) לאום אל-פחם, ויקיימו הפגנה בדרישה לסגור את מסגד פרוק בעיר. זאת למרות הודעת המשטרה כי לא תאשר את קיום המחאה בשל חשש ממשי לשלום הציבור.
המסגד מזוהה על ידי אנשי סיעת הימין כמקום ממנו יצאו מחבלי הפיגוע שהתקיים ב14 ליולי 2017 באזור שער האריות בירושלים, בו נרצחו שני שוטרי משמר הגבול - רס"מ האיל סתאוי ורס״מ כמיל שנאן.
אנשי עצמה יהודית ביקשו לקיים הפגנה באום אל-פחם מיד לאחר הפיגוע, ונתקלו בסירוב מצד המשטרה כבר אז. עורך הדין איתמר בן גביר, מראשי עצמה יהודית, אף הגיש עתירה לבג"ץ בנושא, אלא שבינתיים ניתן פסק הדין בעתירתו של אלדד יניב שביקש לקיים מחאה מול ביתו של היועץ המשפטי בפתח תקווה. בפסק דין זה קבע בג"ץ תקדים היסטורי ואישר לראשונה לקיים הפגנות, ללא תאום משטרתי מוקדם. פעילי הימין מבקשים עתה להישען על תקדים זה, ולקיים הפגנה ללא תיאום כלל.
מהמשטרה נמסר כי לאחר בחינת הפניה על ידי גורמים מקצועיים, במשטרה ומחוץ לה, נקבע כי קיום המחאה לא יאושר "בשל החשש הממשי לשלום הציבור, בפרט בשל הסמיכות לאירועים רגישים וביטחוניים אחרים". בהודעת המשטרה נאמר גם כי קביעה זו מגובה בהחלטת בג"ץ מעתירתו של אלדד יניב, לפיה "יש להגביל את חופש ההפגנה רק בהתקיים הסתברות כי ההפגנות במקום יגרמו לפגיעה קשה ורצינית בסדר הציבורי או בביטחון הציבור".
בתוך כך, עיריית אום אל-פחם פרסמה את תגובתה לרצון לבצע הפגנה בשטחה מחר: "הימין הגזעני לא ייכנס וירמוס את אדמות ארצנו", וד"ר מיכאל בן ארי, יו"ר עצמה יהודית אמר בתגובה: "אין שום סיבה שלא ננצל את תקדים אלדד יניב, על אפם ועל חמתם של כנופיית הבריונים נגיע מחר לעיר ונפגין בדרישה לסגור את מסגד פרוק"